Selecționerul Belgiei, Domenico Tedesco, a luat decizia de a nu-l convoca pe portarul Realului, Thibaut Courtois, pentru Campionatul European din Germania. Goalkeeperul a revenit după accidentarea care l-a ținut departe de teren în ultimele luni, însă nu va juca la EURO.
Courtois a fost titularul incontestabil în poarta Belgiei în ultimul deceniu. Portarul este considerat de mulți unul dintre cei mai buni goalkeperi din lume. El a suferit o accidentare serioasă la genunchi și a jucat doar 4 partide în La Liga în acest sezon.
Domenico Tedesco și-a motivat decizia spunând că portarul nu este pregătit din punct de vedere fizic pentru a evolua la un turneu final. Selecționerul Belgiei este sigur că are în lot portari valoroși care îl pot înlocui cu brio pe jucătorul Realului.
„Courtois a fost foarte clar de la început, a fost sincer cu mine. El își cunoaște cel mai bine corpul. Una este să joci trei sau patru meciuri la echipa de club, alta este să joci la EURO, este diferit. Nu este pregătit să joace la EURO.
Apoi am alcătuit lista cu jucătorii pregătiți să joace. Vom vedea cine va fi titular în poartă. Avem trei portari fantastici, vom vedea care va fi titular”, a explicat Domenico Tedesco, selecționerul Belgiei, conform rtl.be.
Belgia este cu siguranță cea mai valoroasă echipă din grupa României de la EURO. ”Diavolii roșii” vor merge însă la EURO cu un lot mult mai subțire față de cel pe care îl trimiteau în edițiile trecute ale turneelor finale. Deși se regăsesc jucători de elită, precum Kevin De Bruyne, Jeremy Doku sau Romelu Lukaku, echipa Belgiei pare sub nivelul ”Generației de Aur” de care se vorbea în urmă cu 10 ani, în care se regăseau Eden Hazard, Jan Vertonghen, Yannick Carrasco sau Dries Mertens.
Portari: Koen Casteels (VfL Wolfsburg), Thomas Kaminski (Luton Town), Matz Sels (Nottingham Forest)
Fundaşi: Timothy Castagne (Fulham), Maxim De Cuyper (FC Bruges), Zeno Debast (Anderlecht), Wout Faes (Leicester City), Thomas Meunier (Trabzonspor), Jan Vertonghen (Anderlecht), Arthur Theate (Stade Rennais), Axel Witsel (Atletico Madrid)
Mijlocaşi: Yannick Carrasco (Al Shabab/Arabia Saudită), Kevin De Bruyne (Manchester City), Orel Mangala (Olympique Lyonnais), Amadou Onana (Everton), Youri Tielemans (Aston Villa), Arthur Vermeeren (Atletico Madrid), Aster Vranckx (VfL Wolfsburg)
Atacanţi: Johan Bakayoko (PSV Eindhoven), Charles De Ketelaere (Atalanta), Jeremy Doku (Manchester City), Romelu Lukaku (Roma), Dodi Lukebakio (Sevilla), Lois Openda (RB Leipzig), Leandro Trossard (Arsenal)
Thibaut Courtois a strâns până în prezent 102 meciuri pentru naționala de seniori a Belgiei. Portarul a fost titular în ultimele partide la Real Madrid, însă mai mult ca sigur Andriy Lunin va sta între buturile ”galacticilor” în finala Champions League împotriva Borussiei Dortmund.